**Årsrapport fra MoRU/Fermate Vokal - mars 2020 – mars 2021**

Musikk og repertoarutvalget har siden årsmøtet 2. mars 2020 bestått av Odd Hamnøy og Jorunn Svindahl, samt dirigent Matthias Isaksen. MoRU har deltatt på alle styremøter.

Samarbeidet om det musikalske repertoaret har for det meste foregått gjennom muntlig kommunikasjon og via epost – samt i styremøter. Det er ikke skrevet referater, og det er ikke avholdt formelle møter i gruppa.

**Vårsesongen 2020:**

Aktiviteten dette året har vært sterkt preget av den pågående pandemien siden den første nedstengningen 12. mars 2020. Både planlagt seminar på Sanner hotell, påskekonsert i gamle Frogner kirke, sommerkonsert, deltakelse på musikkfest i Lillestrøm og korfestival i Latvia måtte avlyses og/eller flyttes på bakgrunn av manglende øvingsmuligheter og nasjonale restriksjoner. I perioden fra nedstengningen til 18. mai ble det ikke gjennomført fellesøvelser, kun stemmeøvelser for enkelte grupper. Fra 18. mai fram til sommerferien fikk koret leie Frogner grendehus til øvelser. Vi fortsatte da innøvingen av programmet til sommerkonserten, som nå var flyttet til en høstkonsert.

**Høstsesongen 2020:**

Vi startet høstsesongen med første fellesøvelse mandag 24.08. i lokalene på Misjonshuset. Repertoaret for høsten var musikk i «lett» sjanger, rettet mot en høstkonsert 12. oktober. Videre ble det også planlagt deltakelse som gjester på julekonsert med Sørum-koret Fossegrimen. Da denne konserten ikke ble noe av, planla vi en liten julekonsert i Sørum kirke 14.12. Heller ikke denne kunne gjennomføres på grunn av smitterestriksjoner.

Fra 9. november 2020 til dags dato har vi dessverre ikke kunnet samles til fellesøvelser. Matthias har i denne tiden bidratt med en rekke lydfiler til programmet for jubileumskonserten. Lydfilene, samt alle noter til konsertprogrammet er lagt ut på korets hjemmeside. I tillegg har Matthias vært i telefonkontakt med de fleste kormedlemmene for å høre hvordan den enkelte har det i den krevende situasjonen vi er i. De fleste uttrykte at det er en utfordring å motivere seg til øving av stemmer på egenhånd

Ny dato for jubileumskonserten ble satt til 30. mai 2021 i Frogner kultursenter, og deretter igjen utsatt til 14. november 2021. Programmet for denne konserten ble bestemt etter innspill fra medlemmene, og endelig utvalg ble gjort av MoRu og styret.

**Høstkonsert på Misjonshuset 12. oktober**

Temaet for konserten var lett musikk/populærmusikk, og var opprinnelig tenkt som sommerkonserten dette året. Konserten ble gjennomført etter alle smittevernhensyn, og ble godt mottatt av et fornøyd publikum.

Korets program:

* Fly me to the moon
* I got rhythm
* Smile
* California Dreaming
* Chattanooga choo choo
* Har du fyr
* Come together
* To trøytte fuglar
* Plenty good room
* An Irish blessing

Thomas Stenborg var innleid som akkompagnatør og klaversolist til konserten, og i tillegg bidro dirigent Matthias med vakre tolkninger av Grieg og Rachmaninov på klaver.

**Jubileumskonserten**

Siste og foreløpig dato for konserten er satt til 14. november 2021 i Frogner kulturhus. Det vurderes et alternativt lokale, da det er usikkert om kulturhuset egner seg for vårt kor. Vi håper å kunne gjennomføre et seminar i forkant av konserten på Sanner hotell 23. – 24. oktober.

Noter og lydfiler til konsertprogrammet er lagt ut på korets hjemmeside, og gjengis derfor ikke her.

05.03.2021

Jorunn Svindahl/Odd Hamnøy